L-Estratt segwenti hu mehud kelma b'kelma mill-Kapitlu 14 tal-Manifest Elettorali ta' Alternattiva Demokratika Ġustizzja Ambjentali. Alternattiva Demokratika tifhem li proġetti ta' importanza nazzjonali jibqgħu jiffaċċaw diffikultajiet. Dan jibqa' jsir sakemm il-Gvern Ċentrali u l-Korpi Parastatali jibqgħu ma jagħtux importanza adegwata lill-impatt ambjentali ta' dawn il-proġetti kif ukoll sakemm dawn jibqgħu konċentrati fin-nofsinnhar tal-pajjiż. Alternattiva Demokratika taħdem favur ġustizzja ambjentali u dan billi filwaqt li tinsisti fuq proġetti infrastrutturali u industrijali ppjanati b'mod li l-impatt ambjentali tagħhom ikun l-inqas possibli, tassigura li safejn hu possibli il-piż ambjentali ma jibqax jinġarr prinċipalment mill-komunità residenti fin-nofsinnhar tal-pajjiż. Hi ukoll materja ta' ġustizzja li min bena b'mod illegali jerfa' r-responsabbilta' ta' għemilu. B'mod partikolari Alternattiva Demokratika qed tipproponi li għandhom jitwaqqgħu immedjatament il-kmamar illegali li nbnew fl-Aħrax tal-Mellieħa, kif ukoll dawk f'żoni oħra ħdejn il-baħar, u l-ispazju kollu mal-kosta b'hekk jingħata lura lill-komunità għat-tgawdija ta' kulħadd.
Snippets from AD's electoral manifesto: (13) Environmental Justice